Ekspertët diskutojnë për transformimet në Egjipt
Ata krahasojnë ngjarjet e atjeshme me vendosjen e demokracisë në Indonezi 13 vjet më parë
Pas gati tre dekadash në pushtet një regjim auokratik i një vendi me shumicë myslimane e gjeti veten papritur nën presion pas protestave masive në rrugë. Ushtria e detyroi presidentin, një ish gjeneral, të jepte dorëheqjen duke sjellë festime madhështore në rrugë.Ushtria ende ka pushtet të konsiderueshëm pas dorëheqjes së sunduesit. Por këtu nuk po flasim për Egjiptin dhe sunduesi i përmbysur nuk është Hosni Mubarak. Po flasim për Indonezinë dhe presidenti i rrëzuar është Suharto. Ish drejtoresha e Këshillit të Sigurisë Kombëtare për marrëdhëniet aziatike Karen Brooks thotë se ka paralele të rëndësishme mes Egjiptit 2011 dhe Indonezisë në vitin 1998. Ushtria ka patur një rol të rëndësishëm politik në Egjipt dhe Indonezi megjithëse mund të argumentohet se ky rol ishte më i drejtpërdrejt në Indonezi. Ushtria indoneziane nën sundimin e Suhartos kishte të ashtuquajturin funksion të dyfishtë ku luante një rol politik dhe atë të sigurisë. Karen Brooks që ishte një koordinuese e rëndësishme e politikës së administratës Klinton për Indonezinë thekson se të dyja ushtritë ishin lojtare kryesore në orkestrimin e ngjarjeve. Egjipti është tani nën regjimin e Këshillit Suprem dhe Forcave të Armatosura të drejtuara nga ushtria. Analistët thonë se është gjithmonë shqetësuese nëse ushtria në çdo vend post-revolucionit nuk e kthen përsëri pushtetin tek kontrolli civil. Por ish analisti i CIAs Emile Nakhleh thekson se, kështu ndodhi në Indonezi, pjesërisht për shkak të trajnimit që ata morën në institucionet e ushtrisë amerikane. Por a do të ndodhë e njëjta gjë në Egjipt? Analistët theksojnë se ashtu si homologët e tyre indonezianë shumë oficerë egjiptianë janë trajnuar në Shtetet e Bashkuara. Ish oficeri i CIAs Emile Nakhleh thotë se së pari, hapi më i rëndësishëm për ushtrinë egjiptiane është të heq gjendjen e jashtëzakonshme. Gjendja e jashtëzakonshme u jep forcave të sigurisë pushtet më të gjerë.